དར་རྒྱས་ནི་ནམ་རྒྱུན་བརྩམས་སྒྲུང་ཐུང་གྲས་འབྲི་བར་དགའ་ཞེན་ཧ་ཅང་ཆེ།ཁོང་གིས་བརྩམས་སྒྲུང་ཐུང་གྲས་ནི་དོན་བརྗོད་སྒྱུ་རྩལ་ཁྲོད་དུ་རྩོམ་པ་པོའི་སྒྱུ་རྩལ་གྱི་གསར་གཏོད་ནུས་པ་མཚོན་ཐུབ་པའི་རྩོམ་ལུས་ཤིག་ཡིན་ཞིང་།རྩོམ་གྱི་བྱུང་རིམ་ཡིན་ནའང་འདྲ།གྲུབ་གཞི་ཡིན་ནའང་ཐང་།དེ་མིན་གྱི་སྐད་ཆ་སོགས་གང་ཞིག་ཡིན་རུང་ཟབ་གསལ་སྙན་གསུམ་ལྡན་པ་ཞིག་ཡིན།ཁོང་གིས་རང་གི་རྩོལ་སྲོལ་སྐོར་གླེང་བའི་ཚེ།སྒྲུང་རྩོམ་བྲིས་པའི་མཐར་ཐུག་གི་དམིགས་ཡུལ་ནི་ཀློག་པ་པོར་བལྟ་རྒྱུ་ཡིན་ལ་རང་སྣང་སྐྱིད་པོ་ཡོང་ཆེད་མ་རེད།དེས་ན་བདེན་པ་ནི་རྩོམ་གྱི་སྲོག་ལྟ་བུ་ཡིན་ཞིང་།གསར་རྩོམ་གྱི་གཞི་ཚུགས་ས་ནི་དངོས་ཡོད་འཚོ་བ་ཡིན་ཞིང་གཏམ་རྒྱུད་ནི་ནམ་རྒྱུན་འཚོ་བའི་ཁྲོད་དུ་གནས་པ་རེད།སྒྲུང་རྩོམ་གྱི་འཚོ་བཅུད་ཆེས་བཟང་ཤོས་ནི་གཞི་རིམ་ཞིང་འབྲོག་མང་ཚོགས་ཀྱི་འཚོ་བ་དང་བོད་རིགས་མི་སེར་དཀྱུས་མའི་སྲོལ་རྒྱུན་སྤྱོད་བཟང་།ཕུན་སུམ་ཚོགས་པའི་བོད་ཀྱི་རིག་གནས་སོགས་ཀྱི་ཁྲོད་ནས་བྱུང་བ་ཡིན་ལ།གསོན་ཉམས་ལྡན་པའི་མི་དང་བྱ་བའི་བདེན་པའི་ཁུངས་སྣེ་ཡོད་ཚེ་གཞི་ནས་རྩོམ་ལ་བླ་སྲོག་ཞུགས་པ་དང་།བླ་སྲོག་དེ་ལྡན་པའི་རྩོམ་གྱིས་ད་གཟོད་ཀློག་པ་པོའི་ཡིད་ཀྱི་དྭངས་མ་འདྲེན་ནུས་ཞེས་བཤད་པ་རེད།